Úradný vestník L 092 , 09/04/2003 S. 0003 - 0004



Nariadenie Komisie (ES) č. 629/2003 z 8. apríla 2003, ktorým sa mení a dopĺňa nariadenie (ES) č. 528/1999, ktorým sa ustanovujú opatrenia na zvýšenie kvality výroby olivového oleja, pokiaľ ide o činnosti oprávnené na financovanie spoločenstvom KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi [1], naposledy zmenené a doplnené nariadením (ES) č. 1513/2001 [2], najmä na jeho článok 5 ods. 11, keďže: (1) Podľa článku 5 ods. 9 nariadenia č. 136/66/EHS od 1. novembra 2001 je 1,4 % výrobnej pomoci pre výrobcov olivového oleja a stolových olív určené na financovanie miestnych opatrení v členských štátoch, ktorými sa sleduje zlepšenie kvality výroby olivového oleja a stolových olív a dopadu tejto výroby na životné prostredie. Nariadenie Komisie (ES) č. 528/1999 [3] v znení nariadenia (ES) č. 593/2001 [4] však výrobu stolových olív neuvádza. (2) Nariadenie (ES) č. 528/1999 by preto malo byť náležite zmenené a doplnené. (3) Opatrenia ustanovené v tomto nariadení sú v súlade so stanoviskom Riadiaceho výboru pre oleje a tuky, PRIJALA TOTO NARIADENIE: Článok 1 Nariadenie (ES) č. 528/1999 sa týmto mení a dopĺňa takto: 1. názov sa nahrádza takto: "Nariadenie Komisie (ES) č. 528/1999 z 10. marca 1999, ktorým sa ustanovujú opatrenia na zvýšenie kvality výroby olivového oleja a stolových olív;" 2. článok 1 sa mení a dopĺňa takto: a) odsek 1 sa nahrádza takto: "1. Toto nariadenie stanovuje opatrenia, ktoré sa budú vykonávať a postupy, ktoré je potrebné dodržiavať, aby sa zvýšila kvalita výroby olivového oleja a stolových olív na regionálnej úrovni a znížil sa jej nepriaznivý dopad na životné prostredie."; b) odsek 2 sa mení a dopĺňa takto: i) písmená b), c), d) a e) sa nahrádzajú takto: "b) zlepšenie podmienok pestovania olivovníkov a starostlivosti o tieto stromy, zberu, skladovania a spracovávania olív a skladovania získaného oleja a stolových olív; c) odbornú pomoc pestovateľom a lisovniam oleja pri zlepšovaní životného prostredia, kvality dopestovaných olív a ich spracovania na olej a stolové olivy; d) skvalitnenie odstraňovania rozdrvených zvyškov, aby sa nepoškodzovalo životné prostredie; e) odborný výcvik a školenia, poskytovanie informácií a demonštrácií pre pestovateľov a pracovníkov lisovní so zreteľom na kvalitu oleja a stolových olív a dopad procesu výroby oleja a stolových olív na životné prostredie;;" ii) písmeno g) sa nahrádza takto: "g) spoluprácu s odbornými agentúrami, ktoré sa špecializujú na výskumné programy zamerané na zvýšenie kvality panenského olivového oleja a stolových olív a zároveň na pomoc pri zlepšovaní životného prostredia."; c) v odseku 3 sa druhý pododsek nahrádza takto: "Insekticídy proti olivovým muškám sa musia používať spolu s bielkovinovými návnadami. Za osobitných okolností sa však používanie insekticídov bez bielkovinových návnad môže povoliť pod vedením agentúry zodpovednej za predpísané ošetrenia. Insekticídy a spôsob ich použitia musia byť také, že rezíduá insekticídov v olivách z daných oblastí alebo v oleji alebo v stolových olivách z nich vyrobených neprekročia maximálne množstvo povolené právnymi predpismi spoločenstva." Článok 2 Toto nariadenie nadobúda účinnosť v deň jeho uverejnenia v Úradnom vestníku Európskej únie. Uplatňuje sa od 1. novembra 2001. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 8. apríla 2003 Za Komisiu Franz Fischler člen Komisie [1] Ú. v. ES 172, 30.9.1966, s. 3025/66. [2] Ú. v. ES L 201, 26.7.2001, s. 4. [3] Ú. v. ES L 62, 11.3.1999, s. 8. [4] Ú. v. ES L 88, 28.3.2001, s. 6. --------------------------------------------------